PATVIRTINTA

Klaipėdos rajono savivaldybės tarybos

2022 m. balandžio 26 d. sprendimu Nr. T11-128

**KLAIPĖDOS RAJONO TRADICINIŲ RELIGINIŲ BENDRUOMENIŲ IR BENDRIJŲ RĖMIMO PROGRAMOS TVARKOS APRAŠAS**

**I SKYRIUS**

**BENDROSIOS NUOSTATOS**

1. Klaipėdos rajono tradicinių religinių bendruomenių ir bendrijų (toliau – Tradicinės religinės bendruomenės ir bendrijos) rėmimo programos tvarkos aprašas (toliau – Aprašas) nustato Klaipėdos rajono savivaldybės strateginio veiklos plano priemonės – Klaipėdos rajono savivaldybės tradicinių religinių bendruomenių ir bendrijų rėmimo programos (toliau – Programa) rėmimo prioritetus, lėšų skyrimo principus, lėšų naudojimo, stebėsenos ir kontrolės tvarką ir skirtas reglamentuoti finansinės paramos teikimo procedūras pagal Lietuvos Respublikos religinių bendruomenių ir bendrijų įstatymą Klaipėdos rajone registruotoms tradicinėms religinėms bendruomenėms ir bendrijoms, taip prisidedant prie krašto kultūrinio paveldo dalies, priklausančios Tradicinėms religinėms bendruomenėms ir bendrijoms, išsaugojimo ir veiklos vietos bendruomenėje skatinimo.

2. Tradicinėms religinėms bendruomenėms ir bendrijoms remti Klaipėdos rajono savivaldybės taryba skiria lėšas tvirtindama Savivaldybės biudžetą. Rėmimo lėšų asignavimų valdytojas – Klaipėdos rajono savivaldybės administracijos direktorius (toliau – Administracijos direktorius).

3. Priemonę administruoja Klaipėdos rajono savivaldybės administracijos skyrius atsakingas už Nevyriausybinių organizacijų politikos formavimą (toliau – Atsakingas skyrius).

**II SKYRIUS**

**TIKSLAI IR UŽDAVINIAI**

4. Tradicinių religinių bendruomenių ir bendrijų rėmimo tikslai:

4.1. prisidėti prie rajono religinės kultūros objektų, priklausančių Tradicinėms religinėms bendruomenėms ir bendrijoms, išsaugojimo, suteikiant Tradicinėms religinėms bendruomenėms ir bendrijoms paramą joms priklausančių pastatų remonto, inventorizavimo, aplinkos ar vidaus patalpų tvarkymodarbams atlikti bei organizuojamoms veikloms remti;

4.2. atnaujinti ar atstatyti kultūrinio turizmo požiūriu patrauklius architektūros ar kraštovaizdžio bei istorinę vertę turinčius krašto objektus;

4.3. telkti gyventojus, šeimas, religines bendruomenes spręsti socialines, kultūrines, dorovines problemas.

5. Tradicinių religinių bendruomenių ir bendrijų rėmimo uždaviniai:

5.1. ugdyti visuomenės bendrąją kultūrą, etnokultūros puoselėjimą, kraštovaizdžio apsaugą;

5.2. iš dalies finansuoti Klaipėdos rajono savivaldybės teritorijoje esančių Tradicinėms religinėms bendruomenėms ir bendrijoms priklausančių pastatų išlaikymo, remonto darbus ir šių pastatų pritaikymą bendruomenės poreikiams;

5.3. bendradarbiauti su Tradicinėmis religinėmis bendruomenėmis ir bendrijomis saugojant bažnytinį meną, didinti bendruomenės socialines, ekonomines, kultūrines galimybes;

5.4. skatinti aktyviau spręsti bendruomenės socialines, kultūrines, dorovines problemas, remti moralines vertybes puoselėjančią, švietėjišką veiklą.

**III SKYRIUS**

**TRADICINIŲ RELIGINIŲ BENDRUOMENIŲ IR BENDRIJŲ RĖMIMO PRINCIPAI**

6. Rėmimo lėšos skiriamos:

6.1. pastovioji dalis – kiekvienais metais Tradicinių religinių bendruomenių ir bendrijų veiklai remti (šildymo, elektros išlaidoms kompensuoti, kitoms ūkinėms reikmėms, veiklai):

6.1.1. 6000 Eur:

6.1.1.1. Gargždų Šv. arkangelo Mykolo parapijai.

6.1.2. po 3000 Eur:

6.1.2.1. Priekulės Šv. Antano Paduviečio parapijai;

6.1.2.2. Priekulės Evangelikų liuteronų parapijai;

6.1.2.3. Veiviržėnų Šv. apaštalo evangelisto Mato parapijai;

6.1.2.4. Vėžaičių Šv. Kazimiero parapijai;

6.1.2.5. Kretingalės Evangelikų liuteronų parapijai;

6.1.2.6. Plikių Evangelikų liuteronų parapijai;

6.1.2.7. Plikių Šv. Šeimos – Jėzaus, Marijos ir Juozapo parapijai;

6.1.2.8. Endriejavo Šv. apaštalo Andriejaus parapijai;

6.1.2.9. Dovilų Evangelikų liuteronų parapijai;

6.1.2.10. Vanagų Evangelikų liuteronų parapijai;

6.1.2.11. Judrėnų Šv. Antano Paduviečio parapijai;

6.1.2.12. Slengių Šv. Jono Pauliaus II parapijai;

6.1.2.13. Karklės Evangelikų liuteronų parapijai.

6.2. kintamoji dalis – konkurso atrankos būdu iš dalies finansuoti Klaipėdos rajono savivaldybės teritorijoje esančių Tradicinėms religinėms bendruomenėms ir bendrijoms priklausančių pastatų remonto darbus ir šių pastatų pritaikymą bendruomenės poreikiams. Privaloma parapijos nuosavo įnašo dalis prie tinkamų finansuoti išlaidų yra ne mažesnė kaip 30 proc.

**IV SKYRIUS**

**PRAŠYMŲ VERTINIMO KOMISIJA**

7. Prašymus Aprašo 6.2. punkte nurodytai paramai gauti vertina Prašymų vertinimo komisija (toliau tekste – Komisija). Savivaldybės taryba kadencijos laikotarpiui sudaro komisiją iš 7 narių, skiria jos pirmininką ir pirmininko pavaduotoją.

8. Komisija yra kolegialus organas. Gavusi visus reikiamus dokumentus, posėdyje apsvarsto pateiktą medžiagą ir teikia siūlymą Administracijosdirektoriui dėldalinio išlaidų kompensavimo skyrimo, jos dydžio nustatymo bei kitais Programos įgyvendinimo klausimais.

9. Komisijos pagrindinė veiklos forma – posėdžiai. Posėdžiai yra teisėti, jeigu juose dalyvauja ne mažiau kaip pusė komisijos narių, sprendimai priimami dalyvaujančių komisijos narių balsų dauguma, o balsams pasiskirsčius po lygiai sprendimą lemia pirmininko balsas.

10. Komisijos pirmininkas:

10.1. sušaukia Komisijos posėdžius, jiems pirmininkauja bei pasirašo Komisijos protokolus ir priimtus sprendimus;

10.2. atstovauja Komisijai susitikimuose su Tradicinių religinių bendruomenių ir bendrijų atstovais.

11. Komisija į posėdžius gali kviesti prašymą pateikusių Tradicinių religinių bendruomenių ir bendrijų atstovus.

12. Komisija lėšas siūlo skirti vadovaudamasi šiais prioritetais:

12.1. didesnė objekto istorinė, architektūrinė, meninė vertė;

12.2. objekto trūkumas, kurį planuojama šalinti, yra didžiausias, t. y. pastatui, kitam daiktui, skubiai reikalingas avarijos grėsmės pašalinimas, konservavimo ar apsaugos priemonių įrengimo darbai, remontas ir jų priežiūra;

12.3. papildomai gaunamos lėšos iš įvairių fondų bei kitų finansavimo šaltinių;

12.4. prisidėjimas nuosavu indėliu didesnis nei privalomas.

13. Prašymus pagal prioritetus išnagrinėja Komisija ir siūlo suteikiamos finansinės paramos konkretų dydį Tradicinei religinei bendruomenei ar bendrijai, priimdama protokolinius sprendimus

14. Komisija protokolą dėl siūlymų suteikti finansinę paramą teikia Administracijos direktoriui, kuris įsakymu skiria finansinę paramą Tradicinėms religinėms bendruomenėms ir bendrijoms.

**V SKYRIUS**

**ATRANKOS KONKURSO SĄLYGOS**

15. Atsakingas skyrius ne vėliau kaip per vieną mėnesį nuo Savivaldybės biudžeto ir strateginio veiklos plano patvirtinimo skelbia atrankos konkursą 6.2. punkte nurodytai paramai gauti.

16. Apie prašymų priėmimo pradžią paskelbiama Savivaldybės interneto tinklalapyje, nurodant prašymų priėmimo terminą.

17. Tradicinių religinių bendruomenių ir bendrijų užpildyti prašymai dėl paramos gavimo einamaisiais biudžetiniais metais (1 priedas) priimami Atsakingame skyriuje.

18. Norintys dalyvauti atrankoje pateikia:

18.1. prašymą;

18.2. registracijos pažymėjimo kopiją;

18.3. sąmatų, projektų, kitų dokumentų, patvirtinančių finansinės paramos reikalingumą, kopijas.

19. Prašymai, kurie neatitinka nurodytų reikalavimų arba pateikti po nustatytos datos, nefinansuojami.

**VI SKYRIUS**

**ATSISKAITYMAS IR KONTROLĖ**

20. Atsiskaitymas už gautą paramą reglamentuojamas Administracijos direktoriaus ir paramos gavėjo sudarytoje paramos teikimo sutartyje.

21. Už lėšų tikslingą panaudojimą atsako paramos gavėjas.

22. Nepanaudotos paramos lėšos turi būti grąžintos į sutartyje nurodytą sąskaitą iki einamųjų metų gruodžio 30 d.

23. Išaiškėjus, kad paramos lėšos buvo panaudotos ne pagal paskirtį, paramos gavėjas privalo lėšas grąžinti į sutartyje nurodytą sąskaitą.

24. Ginčai sprendžiami Lietuvos Respublikos įstatymų nustatyta tvarka.

25. Šio tvarkos aprašo vykdymo kontrolę atlieka Klaipėdos rajono savivaldybės Kontrolės ir audito tarnyba.

----------------------------------------------------------